बीते सप्ताह सेंसेक्स के तेजी वाले शेयरों में प्रमुख रहे - महिंद्रा एंड महिंद्रा (1.67 फीसदी), एनटीपीसी (0.76 फीसदी), रिलायंस इंडस्ट्रीज (2.97 फीसदी), कोटक महिंद्रा बैंक (2.97 फीसदी), आईसीआईसीआई बैंक (2.04 फीसदी), स्टेट बैंक ऑफ इंडिया (1.26 फीसदी) और एचडीएफसी (0.24 फीसदी)। सेंसेक्स के गिरावट वाले शेयरों में प्रमुख रहे - अडाणी पोर्ट्स (7.19 फीसदी), ओएनजीसी (6.97 फीसदी), कोल इंडिया (4.27 फीसदी), लार्सन एंड टूब्रो (3.39 फीसदी), सन फार्मा (1.94 फीसदी), भारती एयरटेल (1.89 फीसदी) और एक्सिस बैंक (0.48 फीसदी)। व्यापक आर्थिक मोर्चे पर, सरकार ने शुक्रवार (10 नवंबर) को शेयर बाजार बंद होने के बाद फैक्ट्री उत्पादन के आंकड़े जारी किए। फैक्ट्री उत्पादन में आई तेजी सितंबर में थमती नजर आई और इस दौरान यह गिरकर 3.80 फीसदी रही, जोकि अगस्त के दौरान 4.46 फीसदी थी। हालांकि साल-दर-साल आधार पर साल 2016 के सितंबर की तुलना में इसमें तेजी दर्ज की गई है। औद्योगिक उत्पादन सूचकांक (आईआईपी) के 'त्वरित अनुमान' में कहा गया, "साल 2017 के अप्रैल-सितंबर की अवधि के दौरान पिछले साल की इसी अवधि की तुलना में 2.5 फीसदी की संचयी वृद्धि दर रही।" सरकार ने सोमवार (13 नवंबर) को वार्षिक खुदरा मुद्रास्फीति के आंकड़े जारी किए। खाद्य पदार्थों, ईंधन और आवास की कीमतों में वृद्धि से अक्टूबर में भारत की वार्षिक खुदरा मुद्रास्फीति की दर ऊंची रही। सांख्यिकी एवं कार्यक्रम क्रियान्वयन मंत्रालय द्वारा जारी आंकड़ों के मुताबिक, अक्टूबर में उपभोक्ता मूल्य सूचकांक (सीपीआई) पर आधारित महंगाई दर बढ़कर 3.58 फीसदी हो गई, जो सितंबर में 3.28 फीसदी थी।